KOMISIJOS REGLAMENTAS (EB) Nr. 773/2006
2006 m. gegužės 22 d.
dėl laikino ir nuolatinio leidimo naudoti tam tikrus pašarų priedus ir dėl laikino leidimo naudoti jau leidžiamą pašarų priedą nauja paskirtimi
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų (1), ypač į jos 3 straipsnį, 9d straipsnio 1 dalį ir 9e straipsnio 1 dalį,
atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (2), ypač į jo 25 straipsnį,
kadangi:
(1)
Reglamente (EB) Nr. 1831/2003 numatyta, kad naudoti priedus gyvūnų mityboje turi būti suteiktas leidimas.
(2)
Reglamento (EB) Nr. 1831/200325 straipsnyje nustatytos pereinamojo laikotarpio priemonės, taikomos paraiškoms gauti leidimą naudoti pašarų priedus, pateiktoms pagal Direktyvos 70/524/EEB nuostatas iki Reglamento (EB) Nr. 1831/2003 taikymo dienos.
(3)
Paraiškos gauti leidimą naudoti šio reglamento prieduose išvardytus priedus buvo pateiktos iki Reglamento (EB) Nr. 1831/2003 taikymo dienos.
(4)
Pirminės valstybių narių pastabos dėl šių paraiškų, kaip numatyta Direktyvos 70/524/EEB 4 straipsnio 4 dalies nuostatose, buvo perduotos Komisijai iki Reglamento (EB) Nr. 1831/2003 taikymo dienos. Todėl tokios paraiškos ir toliau svarstytinos laikantis Direktyvos 70/524/EEB 4 straipsnio nuostatų.
(5)
Buvo pateikta duomenų, pagrindžiančių paraišką leisti naudoti mikroorganizmo preparatą Kluyveromyces marxianus-fragilis B0399 MUCL 41579 paršeliams. 2004 m. sausio 28 d. Europos maisto saugos tarnyba (EMST) pateikė savo nuomonę dėl šio preparato naudojimo. Įvertinimo rezultatai rodo, kad Direktyvos 70/524/EEB 9e straipsnio 1 dalyje nustatytos sąlygos tokiam leidimui gauti yra įvykdytos. Todėl šį mikroorganizmo preparatą, kaip nurodyta šio reglamento I priede, turėtų būti leista naudoti ketverius metus.
(6)
Komisijos reglamentu (EB) Nr. 1453/2004 (3) fermentinį endo-1,4-beta-ksilanazės ir endo-1,4-beta-gliukanazės, gautų iš Aspergillus niger (CBS 600.94), preparatą, kaip dengto, skysto arba kieto pavidalo fermentą E1609, neribotą laiką leidžiama naudoti mėsiniams viščiukams, mėsiniams kalakutams ir paršeliams. Buvo pateikta naujų duomenų, pagrindžiančių paraišką leisti naudoti šį fermentinį preparatą antims ir leisti šį preparatą granulių pavidalu naudoti šiai gyvūnų rūšiai. 2005 m. lapkričio 30 d. EMST dėl šio preparato naudojimo pateikė nuomonę, kurios išvadose teigiama, kad preparatas nekelia grėsmės šiai papildomai gyvūnų kategorijai. Įvertinimo rezultatai rodo, kad Direktyvos 70/524/EEB 9e straipsnio 1 dalyje nustatytos sąlygos gauti leidimą tokiam preparatui naudoti yra įvykdytos. Todėl šį fermentinį preparatą, kaip nurodyta šio reglamento II priede, turėtų būti leista naudoti ketverius metus.
(7)
Buvo pateikta duomenų, pagrindžiančių paraišką leisti fermentą E1609 granulių pavidalu naudoti mėsiniams viščiukams, mėsiniams kalakutams ir paršeliams. 2005 m. lapkričio 30 d. EMST pateikė savo nuomonę dėl šio preparato naudojimo. Įvertinimo rezultatai rodo, kad Direktyvos 70/524/EEB 3a straipsnyje nustatytos sąlygos tokiam leidimui gauti yra įvykdytos. Todėl šį fermentinį preparatą, kaip nurodyta šio reglamento III priede, turėtų būti leista naudoti neribotą laiką.
(8)
Šių paraiškų įvertinimo rezultatai rodo, kad darbuotojams apsaugoti nuo prieduose aprašomų priedų poveikio reikės nustatyti tam tikrą tvarką. Tokia apsauga turėtų būti užtikrinama taikant 1989 m. birželio 12 d. Tarybos direktyvą 89/391/EEB dėl priemonių darbuotojų saugai ir sveikatos apsaugai darbe gerinti nustatymo (4).
(9)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
I priede nurodytą preparatą, priklausantį mikroorganizmų grupei, leidžiama naudoti ketverius metus kaip priedą gyvūnų mityboje pagal tame priede numatytas sąlygas.
2 straipsnis
II priede nurodytą preparatą, priklausantį fermentų grupei, leidžiama ketverius metus naudoti kaip priedus gyvūnų mityboje tame priede numatytomis sąlygomis.
3 straipsnis
III priede nurodytą preparatą, priklausantį fermentų grupei, leidžiama neribotą laiką naudoti kaip priedą gyvūnų mityboje tame priede nustatytomis sąlygomis.
4 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gegužės 22 d.